Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 38/04)

Tämä tiedonanto julkaistaan komission delegoidun asetuksen (EU) 2019/33 17 artiklan 5 kohdan mukaisesti (1).

VAKIOMUUTOKSEN HYVÄKSYNNÄN TIEDOKSI ANTAMINEN

”Anjou-Coteaux de la Loire”

PDO-FR-A0405-AM02

Tiedonannon päivämäärä: 18. marraskuuta 2019

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue

Maantieteellistä aluetta koskevaa tekstiä ”Kaikki tuotantovaiheet on toteutettava maantieteellisellä alueella, johon vuoden 2018 virallisen geokoodin mukaan kuuluvat seuraavat Maine-et-Loiren departementin kunnat: Bouchemaine, Chalonnes-sur-Loire, Champtocé-sur-Loire, Ingrandes-Le Fresne sur Loire (entinen Ingrandesin kunnan alue), Mauges-sur-Loire (entiset Mesnil-en-Valléen, Montjean-sur-Loiren ja La Pommerayen kuntien alueet), La Possonnière, Saint-Georges-sur-Loire, Saint-Germain-des-Prés.

Kartat, joissa esitetään maantieteellisen alueen rajat, ovat saatavilla tuotteiden alkuperää ja laatua valvovan kansallisen laitoksen (INAO) verkkosivustolla.”

muutetaan seuraavasti: Hallinnollisia yksiköitä koskevassa luettelossa otetaan huomioon kuntaliitokset ja muut hallintoalueiden muutokset, jotka on toteutettu tuote-eritelmän hyväksymisen jälkeen. Oikeusvarmuuden vuoksi luettelossa otetaan huomioon voimassa oleva virallinen geokoodi, jonka Ranskan tilasto- ja taloustutkimusinstituutti (INSEE) päivittää vuosittain. Maantieteellisen alueen ulkorajat vastaavat täysin INSEE:n tietoja.

Mainittakoon lisäksi, että INAO:n verkkosivustolla on saatavilla maantieteellistä aluetta koskevia karttoja, joiden tarkoituksena on tehostaa yleisölle tiedottamista.

Yhtenäisen asiakirjan 6 kohtaa Maantieteellinen alue muutetaan vastaavasti.

2. Välittömässä läheisyydessä sijaitseva alue

Tuote-eritelmän 1 luvun IV kohdan 3 alakohdassa oleva kuntaluettelo korvataan seuraavasti:

— Loire-Atlantiquen departementti: Vair-sur-Loire (entinen Anetzin kunnan alue).

— Maine-et-Loiren departementti: Chaudefonds-sur-Layon, Denée, Mauges-sur-Loire (entiset La Chapelle-Saint-Florentin, Le Marillais’n, Saint-Florent-le-Vieilin ja Saint-Laurent-du-Mottayn kuntien alueet), Rochefort-sur-Loire, Savennières, Val-du-Layon (entinen SaintAubin-de-Luignén kunnan alue).

Näin voidaan ottaa huomioon tuote-eritelmän viimeisimmän version jälkeen toteutetut kuntaliitokset. Maantieteellisen alueen välittömässä läheisyydessä sijaitsevan alueen rajat eivät muutu lainkaan.

Yhtenäisen asiakirjan 9 kohdan lisäedellytyksiä muutetaan vastaavasti.

3. Maatalouden ympäristömääräys

Lisätään 1 luvun VI kohdan 2 alakohtaan teksti seuraavasti: ”Köynnösrivien välissä on oltava hoidettu, luontainen tai kylvetty kasvipeite. Jos tällaista kasvipeitettä ei ole, toimijan on varmistettava, että luontainen kasvipeite pysyy kurissa muokkaamalla maata, tai perusteltava viininviljelystä vastaavan julkisen viranomaisen hyväksymien biologisten torjunta-aineiden käyttö. Jos lohkolla käytetään biologisia torjunta-aineita, muiden rikkakasvien torjunta-aineiden käyttö on kielletty.”

Tämä muutos mukailee Anjoun alueen toimijoiden nykyisiä maan kasvukuntoa ylläpitävään viljelyyn liittyviä toimia. Muutoksessa otetaan huomioon se, että viljelymenetelmissä kiinnitetään enemmän huomiota ympäristökysymyksiin. Muutos suosii kasvipeitteen käyttöä, mekaanista rikkakasvien torjuntaa tai biologisten torjunta-aineiden käyttöä ja vähentää siten kemiallisten rikkakasvien torjunta-aineiden käyttöä. Rikkakasvien torjunta-aineiden käytön vähentämisen on vahvistettava viininviljelyalueiden suojelua ja vaalittava niiden luonnonmukaisia toimintoja (hedelmällisyys, biologinen monimuotoisuus, biologinen puhdistus). Näin varmistetaan viinien laatu ja aitous ja vahvistetaan valmistusalueen kuvaa.

Tämä muutos ei vaikuta yhtenäiseen asiakirjaan.

4. Sadonkorjuukielto

Tuote-eritelmän 1 luvun VII kohdan 1 alakohdan a alakohdasta poistetaan virke ”Sadonkorjuun aloituspäivä vahvistetaan Ranskan maatalous- ja merikalastuslain D. 645-6 §:n säännösten mukaisesti.”

Sadonkorjuun aloituspäivää ei tarvitse enää vahvistaa, sillä toimijoilla on nykyään käytössään useita välineitä, joiden avulla he voivat määrittää rypäleiden tarkan kypsyysasteen. Kullakin toimijalla on käytössään joitakin järjestelmiä ja laitteita, omia tai yhteiskäytössä olevia, joiden avulla voi määrittää kunkin lohkon parhaimman mahdollisen sadonkorjuun aloituspäivän tuotantotavoitteiden mukaisesti.

Tämä muutos ei vaikuta yhtenäiseen asiakirjaan.

5. Käymishuoneen kapasiteetti

Tuote-eritelmän 1 luvun IX kohdan 1 alakohdan c alakohdan virke ”Kullakin toimijalla on oltava viininvalmistukseen tarkoitettu käymishuone, jonka kapasiteetti on vähintään 1,4 kertaa viinitilan viiden viimeksi kuluneen vuoden keskisato.” korvataan virkkeellä seuraavasti: ”Kullakin toimijalla on oltava viininvalmistukseen tarkoitettu käymishuone, jonka kapasiteetti on vähintään 1,4 kertaa viinitilan viiden viimeksi kuluneen vuoden keskimääräinen viiniytetty määrä.”

Tuote-eritelmässä ei viitattu tilavuuskapasiteettiin (ilmaistaan hehtolitroina tai kuutiometreinä) vaan tuotokseen, joka määritetään jakamalla sadon määrä tuotannon pinta-alalla (ilmaistaan esimerkiksi hehtolitroina hehtaaria kohden). Ehdotetun muutoksen avulla voidaan korjata tämä suureita koskeva epäjohdonmukaisuus, eikä asiasisältöä ole tarpeen muuttaa (vähimmäistilavuus on edelleen 1,4 kertaa viinitilan viimeisimpien satovuosien keskimääräinen viiniytetty määrä).

Tämä muutos ei vaikuta yhtenäiseen asiakirjaan.

6. Viinien liikkuminen

Poistetaan 1 luvun IX kohdan 5 alakohdan b alakohta, joka koskee päivämäärää, jolloin viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

7. Yhteys maantieteelliseen alueeseen

Yhteys maantieteelliseen alueeseen on tarkistettu kuntien, joita asia koskee, määrän (kymmenen sijaan kahdeksan kuntaa) saattamiseksi ajan tasalle.

Yhtenäisen asiakirjan yhteyttä maantieteelliseen alueeseen koskevaa 8 kohtaa muutetaan vastaavasti.

8. Tietojen kirjaaminen

Tuote-eritelmän 2 luvun II kohdan 3 alakohdassa sana ”mahdollinen” korvataan sanalla ”luonnollinen”.

Näin ollen Anjou Saumurin aluetta koskevissa tuote-eritelmissä käytetty ilmaisutapa ”luonnollinen alkoholipitoisuus” korvaa ilmaisun ”mahdollinen alkoholipitoisuus” tai ”aste”. Muutokset parantavat tuote-eritelmien luettavuutta. Tietojen kirjaamista koskevien määräysten yhdenmukaistamisen tarkoituksena on helpottaa tarkastussuunnitelman laatimista ja näiden rekisterien valvontaa.

Tämä muutos ei vaikuta yhtenäiseen asiakirjaan.

9. Tärkeimmät tarkastettavat kohdat

Tuote-eritelmän 3 luku on tarkistettu ja Anjou Saumurin aluetta koskevien tuote-eritelmien tärkeimmät tarkastettavat kohdat saatettu johdonmukaisiksi.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

”Anjou-Coteaux de la Loire”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Hiilihapottomat valkoviinit valmistetaan ylikypsinä korjatuista rypäleistä (köynnöksiin on voinut muodostua jalohometta). Viinit ovat hienostuneita ja niiden aromit ovat monimuotoisia (kukkien, tuoreiden hedelmien ja jopa kuivattujen ja kandeerattujen hedelmien aromeja). Suutuntumassa yhdistyvät pehmeys ja raikkaus.

Viinien ominaisuuksia

Luonnollinen alkoholipitoisuus on vähintään 14 til.-%

Käymiskykyisten sokereiden (glukoosi + fruktoosi) pitoisuus on käymisen jälkeen vähintään 34 g/l.

Todellinen alkoholipitoisuus on vähintään 10 til.-%. Viinien, joiden luonnollinen alkoholipitoisuus tilavuusprosentteina on alle 18, todellinen alkoholipitoisuus on vähintään 11 til.-%.

Kokonaishappopitoisuus ja kokonaisrikkidioksidipitoisuus ovat unionin sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til.-%) 18 Todellinen alkoholipitoisuus vähintään (til.-%) Vähimmäishappopitoisuus Haihtuvien happojen pitoisuus enintään (mEq/l) 25 Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Väkevöinti

Erityinen viininvalmistusmenetelmä

Väkevöinti on sallittu tuote-eritelmän sääntöjen mukaisesti.

Puunpalasten käyttö

Erityinen viininvalmistusmenetelmä

Puunpalasten käyttö on kielletty. Edellä esitettyjen määräysten lisäksi viininvalmistusmenetelmien on oltava unionin lainsäädännön sekä maaseutua ja kalastusta koskevassa Ranskan laissa (Code rural et de la pêche maritime) asetettujen velvoitteiden mukaisia.

Tiheys

Viljelymenetelmä

Viiniköynnösten vähimmäistiheys: 4 000 köynnöstä hehtaarilla.

Köynnösrivien välinen etäisyys saa olla enintään 2,50 metriä, ja köynnösten välisen etäisyyden samalla rivillä on oltava alle 1 metrin. Viininviljelylohkoilta, joissa köynnösten istutustiheys on alle 4 000 köynnöstä, mutta vähintään 3 300 köynnöstä hehtaarilla, kerätyistä sadoista saa käyttää tarkistettua alkuperänimitystä, mikäli tuote-eritelmässä määritetyt tukisäleikköjä ja lehdistön korkeutta koskevat edellytykset täyttyvät. Näillä viininviljelylohkoilla köynnösrivien välinen etäisyys saa olla enintään 3 metriä, ja köynnösten välisen etäisyyden samalla rivillä on oltava alle 1 metrin.

Leikkaus

Viljelymenetelmä

Viiniköynnökset on leikattava viimeistään 30. huhtikuuta sekamuotoisella leikkaustekniikalla siten, että köynnökseen jää enintään 12 silmua ja pitkällä oksalle enintään 4 silmua.

Sadonkorjuu

Viljelymenetelmä

Rypäleet korjataan käsin useassa eri vaiheessa.

Keinokastelu

Viljelymenetelmä

Kastelu on kielletty.

b. Enimmäistuotokset

40 hl/ha

6. Rajattu maantieteellinen alue

Kaikki tuotantovaiheet on toteutettava maantieteellisellä alueella, johon vuoden 2018 virallisen geokoodin mukaan kuuluvat seuraavat Maine-et-Loiren departementin kunnat: Bouchemaine, Chalonnes-sur-Loire, Champtocé-sur-Loire, Ingrandes-Le Fresne sur Loire (entinen Ingrandesin kunnan alue), Mauges-sur-Loire (entiset Mesnil-en-Valléen, Montjean-sur-Loiren ja La Pommerayen kuntien alueet), La Possonnière, SaintGeorges-sur-Loire, Saint-Germain-des-Prés.

Kartat, joissa esitetään maantieteellisen alueen rajat, ovat saatavilla tuotteiden alkuperää ja laatua valvovan kansallisen laitoksen (INAO) verkkosivustolla.

7. Pääasiallinen rypälelajike / pääasialliset rypälelajikkeet

Chenin V

8. Yhteyden/yhteyksien kuvaus

1. Maantieteellisen alueen tiedot

a) Yhteyden kannalta merkitykselliset luontoon liittyvät tekijät

Maantieteellinen alue vastaa Loiren liuskekivirantamien aluetta. Alue on tarkistetun alkuperänimityksen ”Anjou” saaneen viinitarhan läntisin alue. Vuonna 2018 maantieteelliseen alueeseen kuului kahdeksan Maine-et-Loiren departementin läntistä kuntaa. Alue alkaa Bouchemainen kunnassa sijaitsevan Angers’n reunamilta Loire- ja Mainejokien yhtymäkohdasta ja jatkuu Nantesin suuntaan Loiren molemmin puolin Ingrandes-sur-Loireen ja Le Mesnil-en-Valléehen asti.

Joki vaikuttaa vahvasti paikalliseen ilmastoon. Viinitarha sijaitsee jokea lähimpänä olevien rantojen rinteillä ja levittäytyy enintään kolmen kilometrin päähän joesta. Joesta kolme kilometriä niin pohjoiseen kuin eteläänkin maisema muodostuu pääasiassa niityistä ja metsästä. Suojattu alkuperänimi ”Coteaux de la Loire” kuvaa hyvin viinitarhan topografian vaihtelevaa korkeutta. Bouchemainen kunnassa rinteet ovat äkkijyrkkiä, mutta Ingrandes-sur-Loiren ja Saint-Georges-sur-Loiren kuntien rinteet ovat huomattavasti loivempia.

Erityisesti rypäleiden keruuta varten rajattujen lohkojen maaperä on peräisin Massif Armoricain ‐vuoriston erilaisista ensimmäisistä muodostumista. Maaperä on liuskekiveä tai hiekkaista liuskekivimaata. Osa alueen maaperästä on muodostunut vulkaanisesta kivestä ja osa on devonikauden kalkkipitoista ruskomaata. Nämä maaperän kerrokset ovat erittäin pinnallisia ja emäkallio alkaa useimmiten alle 0,40 metrin syvyydestä. Maaperä ei ole hydromorfista ja sen vedenpidätyskyky on kohtuullinen.

Alueella on valtameri-ilmasto. Siihen tuo oman säväyksensä viinitarhojen länsipuolella levittäytyvän Maugesin vuoriston aiheuttama Föhn-ilmiö. Keskimääräinen vuotuinen sademäärä on 650 mm ja alueella on kosteita tuulia. Maugesin vuoriston rinteillä keskimääräinen vuotuinen sademäärä on jopa yli 800 mm. Myös Loire tasoittaa alueen lämpötiloja ympäri vuoden.

Topografian lisäksi merkittävässä asemassa on rinteiden saama auringon valon määrä. Joen oikeanpuoleisella rannalla viinitarhojen olosuhteet ovat erittäin suotuisat, sillä rinteet ovat etelään päin ja suojassa kylmiltä pohjoistuulilta. Vasemmanpuoleisella rannalla kylmää ilmaa tasoittavat joen valuntaominaisuudet vaikuttavat ratkaisevasti pohjoiseen päin olevien rinteiden lämpötilaan. Osa rinteistä on amfiteatterin mallisia ja tuulelta suojassa, mikä nostaa lämpötilaa. Loire on keskeisessä asemassa ja aiheuttaa sadonkorjuun aikaan aamu-usvaa, joka on olennaista jalohomeen muodostumisen kannalta.

b) Yhteyden kannalta merkitykselliset inhimilliset tekijät

Anjoun alueen viinitarhojen historia on alkanut 800-luvulla, mutta ensimmäinen tarkka maininta ”Coteaux de la Loire” ‐viinitarhasta on herra Bidet’n ja herra Duhamel de Monceaun tekemässä viiniköynnöksen luonnetta ja viljelyä koskevassa sopimuksessa vuodelta 1749. Sopimuksessa todetaan, että viinitarhan maaperä, jonka raivaaminen viljelykäyttöön oli ollut erittäin työlästä, oli nyt täysin muokattu ja siihen oli istutettu viiniköynnöksiä.

Ylimmässä hallintoistuimessa (Conseil d’Etat) olevassa, vuonna 1804 toteutettuja hallinnollisia toimia koskevassa muistiossa todetaan, että tällä alueella tuotetaan vain valkoviinejä: ”Loiren rannat soveltuvat vain valkoviinien viljelyyn ja näiden viinien markkinaosuus on merkittävä - -.” Muistiossa viitataan myös Belgiaan, jossa Coteaux de Loire ‐viineistä pidettiin tuohon aikaan todella paljon.

Hieman myöhemmin, vuonna 1842, Auguste Petit-Lafitte toteaa seuraavasti: ”Viinin pohjana on Gros-Pineau- tai Chenin-lajike.” Anjoun alueen viinitarhat ovat Chenin V ‐lajikkeen kehto. Lajike on kestävä ja sen ominaisuudet vaihtelevat voimakkaasti maaperän tai yleisemmin ottaen istutuspaikan mukaan. Myös viininviljelijät ymmärsivät nopeasti, että lajike kannatti korjata varsin kypsänä ja erityistä tekniikkaa noudattaen. Kreivi Odart kirjoittaa vuoden 1845 lajikkeiden hoitoa koskevassa julkaisussaan seuraavasti: ”Lisäksi on todettava, että lajike kannattaa korjata vasta ylikypsänä, esimerkiksi pyhäinpäivän tienoilla. Tuolloin sateet ovat pehmentäneet rypäleen kuoren ja se alkaa halkeilla.”

Rypäleiden ylikypsyys on siis osa sadonkorjuuta. Vuonna 1816 Jullien toteaa kaikkien tunnettujen viiniköynnösten topografiassaan seuraavasti: ”Hyvissä viinitarhoissa sato kerätään useita kertoja: kahdella ensimmäisellä kerralla kerätään vain kaikkein kypsimmät rypäleet, joista valmistetaan vientiin tarkoitettua viiniä. Kolmannella korjauskerralla kerätään rypäleet, joista valmistetaan viiniä kotimaan kulutukseen - -.”

Tässäkin viinitarhassa viininviljely muuttui kuitenkin samassa tahdissa kuin muissakin Anjoun alueen viinitarhoissa. Hollantilaisten välittäjien myötä 1500-luvulla kehitettiin markkinat vientiin tarkoitetuille viineille (vins pour la mer), jotka valmistettiin niiden köynnösten rypäleistä, joiden oksat oli leikattu lyhyiksi (yksi tai kaksi silmua). Kotimaan markkinat, joiden tarkoituksena oli pääasiassa vastata Pariisin kysyntään, kehittyivät myös. Näille markkinoille suunnatut kehnommat viinit valmistettiin niiden köynnösten rypäleistä, joiden oksat oli leikattu pitkiksi (kuusi tai seitsemän silmua).

Toisen maailmansodan lopulla tuotannossa alettiin keskittyä pääasiassa sellaisten puolikuivien viinien kehittämiseen, jotka muistuttivat entisaikojen ”Pariisiin tarkoitettuja viinejä”. Halu tuottaa vahvasti omaleimaisia viinejä, joiden sokeripitoisuus oli korkea, alkoi vahvistua uudelleen 1980-luvulta lähtien.

Suojatun alkuperänimityksen ”Anjou-Coteaux de la Loire” saaneita viinejä pidetään Anjoun alueen maineikkaina ”makeina” viineinä (joita paikallisesti kutsutaan nimellä ”liquoreux”).

2. Tietoja tuotteen laadusta ja ominaispiirteistä

Viinien keskeisin ominaisuus on hienostuneisuus. Viinien aromit ovat monimuotoisia ja niissä yhdistyvät usein kukkaiset ja tuoreiden ja jopa kuivattujen ja kandeerattujen hedelmien aromit, jotka muistuttavat Anjoun alueen makeudesta (douceur angevine). Viinit ovat maultaan pehmeitä ja raikkaita. Lauhkeat, kuten kesäinen Loire, tai hyökkäävät, kuten samainen joki talvella, suojatun alkuperänimityksen ”Anjou-Coteaux de la Loire” saaneet viinit paljastavat viehätyksensä ajan kuluessa.

3. Syy- ja seuraussuhteet

Yhdessä pintamaata ja runsaasti auringon valoa tarjoava topografia, jotka suosivat tasaista vedensaantia, takaavat sen, että Chenin V ‐lajike pääsee oikeuksiinsa.

Viinitarha sijaitsee aivan Loiren vieressä ja joki säätelee lämpötilaa koko kasvukauden ajan. Lisäksi viiniköynnösten kasvatustapaa on sovitettu etenkin matalaleikkauksen avulla siten, että rypäleiden korjaaminen on mahdollista, kun niiden kypsyysaste on paras mahdollinen. Joen läheisyys mahdollistaa myös rypäleiden ylikypsymisen: joki kanavoi tuulia, mikä kuivattaa rypäleitä mekaanisesti, ja aiheuttaa aamu-usvaa, joka on välttämätöntä harmaahomeen (botrytis cinerea) ja sitä myöten jalohomeen muodostumisen kannalta.

Rypäleiden ylikypsymistä ja myöhään syksyllä koittavaa sadonkorjuuhetkeä odotetaan maltillisesti, minkä jälkeen luonnollisesti makeutta tai jalohometta (mätää) keränneet rypäleet poimitaan samalta lohkolta käsin useassa eri vaiheessa. Tämä on yhtä aikaa osoitus niin tuottajien ammattitaidosta kuin Chenin V ‐lajikkeen erityisestä soveltuvuudestakin. Guillory vanhempi kirjoitti vuonna 1861 sadonkorjuusta seuraavasti: ”Sadonkorjuu tapahtuu harvoja poikkeuksia lukuun ottamatta lokakuussa, kun rypäleiden katsotaan olevan parhaimmillaan ja kun ainakin neljännes rypäleistä on mätiä.”

Erityisen ympäristön, siihen täydellisesti sopeutuneen lajikkeen ja lajikkeesta sen parhaat puolet esiin tuovat ammattilaiset yhdistämällä saadaan aikaan erityisen omaperäisiä viinejä. Näiden viinien maineesta on kirjoitettu usein, esimerkiksi Petit-Lafitte toteaa seuraavasti: ”Kun viiniköynnös leikataan niin, että siihen jää yksi tai kaksi silmua, viineistä tulee liköörimäisiä ja hienoja, ja niistä pidetään etenkin Belgiassa.”

Guillory vanhempi muistutti vuonna 1861 Angers’n maatalous- ja teollisuusyhdistyksen tiedotteessa seuraavasti: ”Alueen maaperä on hedelmätöntä eikä sovellu ilman valtavia kustannuksia muuhun kuin viinin viljelyyn. Hedelmättömyytensä vuoksi maaperä tuottaa vain jonkin verran viiniä. Jos se ei olisi kuitenkin laadukasta ja sen vuoksi hinnaltaan aika korkeaa, myös viininviljelystä olisi pitänyt luopua.”

9. Olennaiset lisäedellytykset (pakkaaminen, merkinnät, muut vaatimukset)

Välittömässä läheisyydessä sijaitseva alue

Oikeudellinen kehys:

kansallinen lainsäädäntö

Lisäedellytyksen tyyppi:

tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä sekä viinin valmistusta ja jälkikäsittelyä koskevan poikkeuksen mukaisesti seuraavista kunnista (vuonna 2018 voimassa ollut virallinen geokoodi):

— Loire-Atlantiquen departementti: Vair-sur-Loire (entinen Anetzin kunnan alue).

— Maine-et-Loiren departementti: Chaudefonds-sur-Layon, Denée, Mauges-sur-Loire (entiset La Chapelle-Saint-Florentin, Le Marillais’n, Saint-Florent-le-Vieilin ja Saint-Laurent-du-Mottayn kuntien alueet), Rochefort-sur-Loire, Savennières, Val-du-Layon (entinen Saint Aubin-de-Luignén kunnan alue).

Oikeudellinen kehys:

kansallinen lainsäädäntö

Lisäedellytyksen tyyppi:

merkintöihin liittyvät täydentävät säännökset

Edellytyksen kuvaus:

Vapaaehtoiset merkinnät voidaan kirjoittaa etikettiin kirjaimin, jotka ovat korkeudeltaan ja leveydeltään enintään kaksi kertaa niin isoja kuin ne kirjaimet, joilla tarkistettu alkuperänimitys kirjoitetaan.

Tarkistetun alkuperänimityksen ”Val de Loire” erityisyys

Oikeudellinen kehys:

kansallinen lainsäädäntö

Lisäedellytyksen tyyppi:

merkintöihin liittyvät täydentävät säännökset

Edellytyksen kuvaus:

Maantieteellinen nimitys ”Val de Loire” voidaan kirjoittaa kirjaimin, jotka ovat korkeudeltaan ja leveydeltään enintään kaksi kolmasosaa niistä kirjaimista, joilla tarkistettu alkuperänimitys kirjoitetaan.

Merkinnät: pienempi maantieteellinen yksikkö

Oikeudellinen kehys:

kansallinen lainsäädäntö

Lisäedellytyksen tyyppi:

merkintöihin liittyvät täydentävät säännökset

Edellytyksen kuvaus:

Tarkistetulla alkuperänimityksellä suojattujen viinien merkinnöissä voidaan täsmentää pienimmän maantieteellisen yksikön nimi edellyttäen, että kyseessä on kiinteistörekisterialue ja että paikka on mainittu sadonkorjuuilmoituksessa. Kiinteistörekisterialueen nimi voidaan kirjoittaa kirjaimin, jotka ovat korkeudeltaan ja leveydeltään enintään puolet niistä kirjaimista, joilla tarkistettu alkuperänimitys kirjoitetaan.

Linkki eritelmään

https://info.agriculture.gouv.fr/gedei/site/bo-agri/document_administratif-09e61465-fad3-4eb8-8337-2500536afdcd

(1) EUVL L 9, 11.1.2019, s. 2.